
Info ferdighetsmerket gull 


Har du lyst å ta ferdighetsmerke i GULL?

Vi har laget et opplegg hvor du kan få testet orienteringsferdighetene dine. 

Anbefalt minstealder for å ta gullmerket er det året du fyller 11 år

Prøven til ferdighetsmerket i gull er MANDAG 17. SEPTEMBER 2018 VED
 A-brua i Gjerdrum. Frammøte kl 18.00.  
Du løper først gjennom ei o-løype sammen med en voksen veileder som vil stille spørsmål du må svare på underveis. Når du kommer i mål vil veilederen stille deg noen spørsmål om karttegn, postarbeid og postbeskrivelse (se øveark under).  Dette er ingen konkurranse, kun en trening/ øvelse der du får testet dine o-ferdigheter. 

Kravet til gullmerket er:

· Å gjennomføre ei o-løype hvor du viser at du forstår sammenhengen mellom kart og terreng, og at du har en plan med det du gjør mellom postene. En voksen stiller spørsmål underveis.  

· Muntlig teoritest etter o-løpet. Du skal her vise hva de fleste karttegn betyr og kunne postbeskrivelse med IOF symboler. 
· Fullføre alene tre (3) ordentlige o-løp i løpet av sesongen (løp i Raumarkarusellen teller).

ØVEARK

Her har du oversikt over hva du blir testet i for å klare gullmerket:

TEST O-LØYPE:
Du skal gjennomføre en o-løype sammen med en voksen veileder som spør deg om orienteringen underveis. Du skal vise at du behersker dette:

· VEIVALG:
Mellom hver post i testløypa skal du ta ut et godt veivalg til neste post og forklare veilederen hvorfor du synes det er et godt veivalg. Du skal bestemme deg for et siste sikre holdepunkt inn til posten.  Du skal klare å følge veivalget ditt.  
· HØYDEKURVER:
I løypa skal vise at du forstår høydekurvebildet. Spørsmålseksempler:
” Er det oppover eller nedover til neste holdepunkt?”  

” Ca. hvor mye stigning er det fra her vi står nå opp til toppen av åsen?” 

· RETNINGER:
Underveis i testløypa skal du hele tiden holde kartet mot nord- dvs holde kartet orientert. Du skal peke ut retningene nordvest, nordøst, sørvest ,sørøst i terrenget. Du skal vise at du behersker å følge en retningen fra et punkt til et annet. 

· AVSTAND:
Mens du er i løypa skal du kunne svare på hvor langt det er fra et punkt til et annet. 
Eks. “Hvor langt omtrent er det fra denne steinen vi er ved nå og bort til neste holdepunkt?” Du skal kunne forklare hva målestokk 1:5000 og  1: 10 000 betyr.
· POSTBESKRIVELSE: KARTTEGN
Løypa har postbeskrivelse med IOF-symboler. Du skal forklare hva postbeskrivelsen betyr. Se eget øveark.

Før eller etter du har gjennomført testløypa får du EN MUNTLIG TEORITEST. Dette blir du spurt om:
· KARTTEGN:

Du får se et kart med mange poster på. Du skal fortelle hva du ser inne i ringen. 
Hvis du føler at du må lære deg mer om karttegn, så finner du fram et av dine løpskart med tegnforklaring.  

· POSTARBEID:
Du skal forklare hvordan start og mål tegnes inn på et kart. Hva er en startpost? 
Du blir spurt litt om EKT-brikke, f.eks: Hvor aktiviserer du EKT-brikken, Hva er back-uplapp?  Hva gjør du hvis du har hoppet over en post, eller har stemplet på feil post?  
· Du blir også testet i din kunnskap om IOF-symboler. Neste side har du et eksempel med forklaring.

Her må du lære deg IOF-postbeskrivelser: 

	Start i stikryss.

1.post kode 90. Posten ligger på nordre stein (Stein 1 m høy. Postskjermen henger på østre side.

2. post har kode 56. Posten henger på en rygg, på nordre fot.

3. post har kode 53. Posten henger på sydøstre side av pytt.

4. post har kode 51. Posten henger i bevokst myr. Myra er 5 x 15 meter.

5. post har kode 61. Posten henger i flatt søkk.

6. post har kode 75. Posten ligger på søndre høydepunkt , postskjermen henger oppe på høydepunktet.
7. post har kode 108. Posten ligger på det østre stupet. Postskjermen henger under stupet (ved foten av stupet).

8. post har kode 119. Posten ligger på kolle. Postskjermen henger på vestsiden av kollen.

9 .post   har kode 134. Postskjermen henger ved bekke-ende.

10. post har kode 76. Postskjermen henger på åpent område, sydenden.

11. post har kode 100. Posten ligger i vestre grop (det er altså flere groper i ringen).

Fra siste post til mål er det 200 meter snitsling (merkebånd).




DETTE KLARER DU MED GOD INNSATS OG GULLMERKET BLIR DITT!

Vi deler ut ferdighetsmerket på felles avslutning på stabburet hos Kari Hovin (Ved Hovin kirke, Sand) mandag 24.september. Info om denne kvelden kommer.

